## L’IVAM presenta un nou espai familiar de lectura lliure i art il·lustrat

*** La sala està ocupada per ‘L’enorme Criatura’ creada per xiquets i xiquetes i condicionada per a l’ús i gaudi de la primera infància**

L’Institut Valencià d’Art Modern (IVAM) presenta un espai de lectura i relax per a públic familiar habilitat especialment per a l’ús i gaudi per part de la primera infància. ‘La Moguda de l’estiu’, que estarà oberta en horari de museu fins al 7 de setembre, disposa de llibres dirigits als més xicotets, amb autors com Hervé Tullet, Eric Carle o Menena Cottin, així com amb les últimes edicions i catàlegs d’exposicions de l’IVAM per a compartir en família.

Després de l’èxit de ‘Moguda, la biblioteca itinerant de l’IVAM’, este projecte de biblioteques artístiques que viatgen amb les seues caixes de transport d’art pels centres educatius valencians s’instal·la durant l’estiu en el museu. Es tracta d’una nova aposta de l’IVAM per fer dels seus espais un lloc de visita, joc i repòs, a través de les arts i l’educació.

El nou espai de lectura i relaxació està ocupat en la seua part central per ‘La Criatura’, obra dissenyada pels xiquets i xiquetes del grup d’infància resident en l’IVAM, acompanyat pel col·lectiu Massa Salvatge i en col·laboració amb Reyes Pe. Este monstre bla, sonor i multicolor és una instal·lació efímera amb tentacles que s’expandixen que porta cosits els desitjos dels més xicotets per al museu: que incloga plantes, unicorns, fades o que programe números de màgia.

El projecte de la ‘La Criatura’ de l’IVAM és el resultat d’un procés d’investigació, joc i creació artística centrat en l’adultocentrisme amb l’objectiu de reivindicar un nou museu adaptat a la infància, davant de la concepció tradicional de museu dissenyat a la mesura de les persones adultes.

Els visitants que s’acosten a descobrir l’espai de ‘La Moguda de l’estiu’ podran gaudir d’un racó per als més xicotets, un espai reservat per a la lectura dels adults i la zona de relax amb ‘La Criatura’, al mateix temps que es projecten els vídeos d’animació de *stop-motion* creats pels participants en el taller ‘Ser artista de cine’ sobre Julio González.

L’entrada a l’espai de lectura lliure i art il·lustrat és gratuïta i no requerix reserva prèvia.

Fecha: 08/07/2025